Negocierile intense ale liberalilor vizează propulsarea președintelui Klaus Iohannis în fruntea Consiliului European, funcție ocupată în prezent de belgianul Charles Michel. Congresul Partidului Popular European desfășurat la București reprezintă o oportunitate strategică în această direcție, conform unor surse politice citate de Antena 3 CNN.
Klaus Iohannis vizează funcția de președinte al Consiliului European
Alianța PSD-PNL are un rol important în aceste negocieri, iar PNL mizează pe consolidarea influenței lor în viitorul Parlament European după alegerile europarlamentare. Acest lucru ar putea mobiliza voturile grupului PPE în sprijinul lui Klaus Iohannis pentru preluarea funcției de șef al Consiliului European.
Potrivit informațiilor furnizate de surse politice, actualul președinte al Consiliului European, Charles Michel, ar urma să preia președinția Parlamentului European după Roberta Metsola, ceea ce ar deschide calea pentru Klaus Iohannis în fruntea Consiliului European.
Anunțul privind aceste negocieri ar putea fi făcut la finalul Congresului PPE de la București, în funcție de evoluția discuțiilor, transmite Antena 3 CNN.
Pe lângă aceasta, președintele Klaus Iohannis vizează și funcția de Secretar General al NATO, pentru care România a notificat deja partenerii din Alianța Nord-Atlantică. Cu toate acestea, șansele sale în această competiție sunt reduse, având în vedere că principalul său contracandidat este Mark Rutte, fostul premier al Olandei, pentru care și-au exprimat deja susținerea SUA, Marea Britanie și Germania.
Cine participă la congresul PPE de la București?
Congresul Partidului Popular European (PPE) are loc la București în perioada 6-7 martie 2024. La eveniment participă toţi şefii de state şi de guverne şi preşedinţii de partide din partea PPE, alături de preşedinta Comisiei Europene, Ursula von der Leyen, preşedinta Parlamentului European, Roberta Metsola, şi toţi comisarii europeni care fac parte din familia politică a PPE.
Cei 11 şefi de stat şi de guvern din UE care vor lua cuvântul la congres sunt preşedintele României, Klaus Iohannis, premierul finlandez Petteri Orpo, premierul luxemburghez Luc Frieden, premierul suedez Ulf Kristersson, premierul cipriot Nikos Christodoulides, cancelarul austriac Karl Nehammer, premierul irlandez Leo Varadkar, premierul croat Andrej Plenkovic, premierul polonez Donald Tusk, premierul elen Kyriakos Mitsotakis şi şefa guvernului lituanian, Ingrida Simonyte.
La eveniment participă şi lideri europeni din afara UE, membri ai PPE, cum ar fi preşedinta Republicii Moldova, Maia Sandu, sau preşedinta Elveţiei, Viola Amherd.